2018/0228 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz Eiropas Parlamenta un Padomes regulas, ar ko izveido Eiropas infrastruktūras savienošanas instrumentu un atceļ Regulu (ES) Nr. 1316/2013 un (ES) Nr. 283/2014, pieņemšanu

1.Konteksts

Priekšlikuma pārsūtīšanas datums Eiropas Parlamentam un Padomei

(dokuments COM(2018) 438 final – 2018/0228 COD): 2018. gada 6. jūnijs Eiropas Ekonomikas un sociālo lietu komitejas atzinuma datums: 2018. gada 19. septembris Reģionu komitejas atzinuma datums: Eiropas Parlamenta nostājas datums (pirmais lasījums): 2018. gada 10. oktobris 2019. gada 17. aprīlis Grozītā priekšlikuma nosūtīšanas datums: 2021. gada 9. jūnijs Padomes nostājas pieņemšanas datums: 2021. gada 14. jūnijs

2.Komisijas priekšlikuma mērķis

Eiropas infrastruktūras savienošanas instruments (EISI) ir viens no 2021.–2027. gada daudzgadu finanšu shēmas finansēšanas instrumentiem. EISI vispārējais mērķis ir izstrādāt un modernizēt Eiropas tīklus transporta, enerģētikas un digitālajā jomā un atvieglot pārrobežu sadarbību atjaunojamo energoresursu enerģijas jomā.

Attiecībā uz transportu EISI mērķis ir veicināt Eiropas transporta pamattīkla pabeigšanu līdz 2030. gadam un visaptverošā tīkla pabeigšanu līdz 2050. gadam. EISI atbalsta arī TEN-T tīkla modernizāciju, jo īpaši alternatīvo degvielu infrastruktūras ieviešanu un transporta digitalizāciju. Turklāt ar EISI starpniecību tiks īstenoti civilie un militārie divējāda lietojuma transporta projekti.

Enerģētikas jomā uzmanība galvenokārt tiek pievērsta tam, lai veicinātu Eiropas enerģētikas tīklu attīstību, iekšējā enerģijas tirgus turpmāku integrāciju un tīklu savstarpēju izmantojamību pāri robežām un starp nozarēm, veicinātu pārrobežu sadarbību atjaunojamo energoresursu enerģijas jomā un dekarbonizāciju, integrējot atjaunojamo energoresursu enerģijas avotus. Attiecīgā uz digitālo jomu EISI mērķis ir palīdzēt izvērst drošus un ļoti augstas veiktspējas digitālos tīklus un 5G sistēmas un palielināt digitālo pamattīklu noturību un jaudu saskaņā ar Eiropas digitālās savienojamības mērķiem 2025. un 2030. gadam.

3.Komentāri par Padomes nostāju

Padomes nostāja pirmajā lasījumā, kas pieņemta 2021. gada 14. jūnijā, atbalsta Komisijas priekšlikuma galvenos mērķus. Svarīgākās izmaiņas, kas ieviestas Komisijas priekšlikuma tekstā, ir šādas:

Budžeta elementi, līdzfinansējuma likmes

Saistībā ar Eiropadomes 2020. gada 21. jūlija secinājumiem tika iekļauti jauni noteikumi par īpašu atbalstu no 1. izdevumu kategorijas 2. daļas Eiropas stratēģiskās investīcijas trūkstošo lielo pārrobežu dzelzceļa savienojumu pabeigšanai starp kohēzijas valstīm. Komisija var atbalstīt šādus noteikumus.

Komisija var akceptēt noteikumus, ar ko nosaka, kā iedalāms kohēzijas finansējums un līdz kādiem datumiem konkrēti sliekšņi tiks piemēroti: 1) dalībvalstīm, kuru nacionālais kopienākums (NKI) uz vienu iedzīvotāju, kas izteikts pēc pirktspējas līmeņa un aprēķināts uz Savienības rādītāju par 2015.–2017. gadu pamata, ir mazāks nekā 60 % no ES-27 vidējā NKI uz vienu iedzīvotāju, 70 % no summas, ko tās ir pārskaitījušas EISI, tiks garantētas līdz 2024. gada 31. decembrim; 2) līdz 2025. gada 31. decembrim kopējā summa, kas piešķirta darbībām kohēzijas dalībvalstī, nepārsniedz 170 % no minētās dalībvalsts daļas kopējā summā, kas pārskaitīta no Kohēzijas fonda.

Komisija var piekrist kohēzijas finansējuma indikatīvās procentuālās daļas izmaiņām, ar kurām paredz, ka 85 % tiks izmantoti darbībām, kas saistītas ar efektīviem, savstarpēji savienotiem un multimodāliem tīkliem, un 15 % tiks izmantoti darbībām, kas saistītas ar viedu, ilgtspējīgu, iekļaujošu un drošu mobilitāti.

Tika iekļauts noteikums transporta nozarē, nosakot slieksni līdz 10 % no vispārējā finansējuma, ko var izmantot finansējuma apvienošanas darbībām. Tika iekļauts noteikums, ar ko paredz, ka kohēzijas finansējumu neizmantos finansējuma apvienošanas darbībām. Noteikumi paredz elastību, un tāpēc Komisija var akceptēt šīs izmaiņas.

Tika iekļauts slieksnis, proti, līdz 15 % no kopējā enerģētikas nozares budžeta tiks sadalīti pārrobežu projektiem atjaunojamo energoresursu enerģijas jomā ar iespēju to palielināt līdz 20 %. Komisija šim grozījumam var piekrist.

Tika noteikts slieksnis, paredzot, ka līdz 1 % no kopējā budžeta var izmantot tehniskai un administratīvai palīdzībai. Komisija šai izmaiņai var piekrist.